## El Consell autoritza un conveni amb la Universitat Politècnica de València per a l’execució de programes de vigilància radiològica ambiental

*** Les actuacions, dotades amb 42.300 euros, es duran a terme a través del Servici de Radiacions i del Laboratori de Radioactivitat Ambiental de la UPV**

El Ple del Consell ha autoritzat un conveni de comanda de gestió pel qual l’Agència Valenciana de Seguretat i Resposta a les Emergències (AVSRE) encarrega a la Universitat Politècnica de València (UPV) l’execució de programes de vigilància radiològica ambiental operacional i en emergències.

El conveni, dotat amb 42.300 euros, preveu la realització, per part de la UPV, d’anàlisis emmarcades en el Programa de vigilància radiològica ambiental independent en l’entorn de la Central Nuclear de Cofrentes i el Pla de vigilància radiològica de la Comunitat Valenciana.

La UPV s’encarregarà de l’estudi analític radiològic i de l’aplicació de sistemes de mesura de dosimetria radiològica ambiental mitjançant dosímetres de termoluminescència.

A més, també s’ocuparà de l’elaboració i adaptació de procediments per a determinar la concentració de l’activitat d’isòtops emissors gamma en diferents matrius ambientals i de la gestió integrada de les dades que resulten de les anàlisis i mostrejos realitzats.

L’AVSRE disposa d’un acord d’encàrrec de funcions, firmat amb el Consell de Seguretat Nuclear, per a l’execució del control dels programes de vigilància radiològica ambiental realitzats pels titulars en la Central Nuclear de Cofrentes.

En este àmbit es desenrotllen protocols d’actuació per a protegir la població civil, el personal que treballa en instal·lacions radiològiques i el medi ambient mitjançant procediments de vigilància que permeten controlar el nivell de radioactivitat en les diferents matrius ambientals.

En concret, la Generalitat té implantat el Pla especial davant el risc radiològic de la Comunitat Valenciana, que establix els nivells de planificació necessaris per a reduir el risc de radiacions ionitzants a través de programes i procediments integrats en el Pla de vigilància radiològica en emergències.

La UPV, a través del seu Servici de Radiacions i del seu Laboratori de Radioactivitat Ambiental, disposa de la infraestructura necessària per a participar en estos programes de vigilància radiològica ambiental.

Fecha: 11/09/2025